ดัชนีเซี่ยงไฮ้คอมโพสิตปิดพุ่ง 148.76 จุด รับมาตรการกระตุ้นศก.
ดัชนีเซี่ยงไฮ้คอมโพสิตพุ่งขึ้น 148.76 จุด หรือ +4.82% แตะที่ 3,232.35 จุดรับมาตรการกระตุ้นศก.
28 ส.ค. 2558

สำนักข่าวซินหัวรายงานว่า ดัชนีเซี่ยงไฮ้คอมโพสิตตลาดหุ้นจีนปิดพุ่งขึ้นในวันนี้ เนื่องจากนักลงทุนยังคงมีความเชื่อมั่นต่อมาตรการกระตุ้นตลาดของทางการจีน โดยล่าสุดเมื่อวานนี้ ธนาคารกลางจีนอัดฉีดเงินเข้าสู่ระบบมูลค่า 1.50 แสนล้านหยวน หรือ 2.34 หมื่นล้านดอลลาร์ ผ่านทางข้อตกลงซื้อพันธบัตรโดยมีสัญญาขายคืน (reverse repo) อายุ 7 วัน ทั้งนี้ ดัชนีเซี่ยงไฮ้คอมโพสิตพุ่งขึ้น 148.76 จุด หรือ +4.82% แตะที่ 3,232.35 จุด
นอกจากนี้มีรายงานว่า จีนได้ขยายโควต้าการสว็อปหนี้เก่าของรัฐบาลท้องถิ่นกับพันธบัตรออกใหม่ เป็น 3.2 ล้านล้านหยวน (5 แสนล้านดอลลาร์) จากเดิม 2 ล้านล้านหยวน โดยมีเป้าหมายที่จะผ่อนคลายภาวะตึงตัวด้านการเงินของรัฐบาลท้องถิ่น